Informatīvais ziņojums

“Par Eiropas Savienības Vispārējo lietu padomes 2021. gada 20. aprīļa sanāksmē izskatāmajiem jautājumiem”

**Eiropas Savienības Ministru padomes sanāksmes darba kārtība**

2021. gada 20. aprīlī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. ES-AK attiecības – aktuālā situācija;
2. Konference par Eiropas nākotni;
3. Ikgadējais ziņojums par tiesiskumu dalībvalstīs – dalībvalstu uzklausīšana;
4. ES koordinācija COVID-19 ierobežošanā;
5. Paplašināšanās un stabilizācijas asociācijas process.
6. **ES-AK attiecības – aktuālā situācija**

Paredzams, ka diskusijas pamatā būs sarežģījumi ar Īrijas/ Ziemeļīrijas protokola ieviešanu un AK vienpusējo rīcību, kā arī ES-AK nākotnes attiecību līgumu ratifikācija Eiropas Parlamentā.

15. martā Eiropas Komisija (EK) nosūtīja formālo paziņojumu AK valdībai par pārkāpuma procedūras uzsākšanu. Šī ir jau otrā reize pēdējā gada laikā, kad EK uzsāk pārkāpuma procedūru pret AK saistībā ar vienpusēju rīcību, kas ir pretrunā Izstāšanās līgumam un Īrijas/ Ziemeļīrijas protokolam (iepriekšējā reize bija 2020. gada rudenī saistībā ar AK Iekšējā tirgus likumprojektu). Pārkāpuma procedūra uzsākta par AK vienpusēju lēmumu pagarināt pārejas periodu atsevišķu preču grupu - lauksaimniecības produkcijas, paciņu sūtījumu un mājdzīvnieku pārvietošanas - kontrolēm, kas tiek ievestas no Lielbritānijas Ziemeļīrijā vismaz līdz 2021. gada 1. oktobrim. AK mēneša laikā jāatbild EK, kura lems par turpmāko rīcību.

Tāpat 15. martā ir nosūtīta EK viceprezidenta un Apvienotās komitejas līdzpriekšsēdētāja M. Šefčoviča vēstule AK puses līdzpriekšsēdētājam D. Frostam. Tajā AK ir aicināta atturēties no vienpusējas rīcības, kas ir pretrunā Izstāšanās līguma 5. pantā noteiktajam labticīgas rīcības principam, un iesaistīties divpusējās konsultācijās Apvienotajā komitejā. AK līdz marta beigām bija jāiesniedz ceļa karte Īrijas/ Ziemeļīrijas protokola ieviešanai, bet 31. martā ES pusei tika nodots tikai darba programmas projekts. EK vērtēs iesniegto projektu un lems par tālāko rīcību, ieskaitot iespējamu šķīrējtiesas procedūras uzsākšanu.

30. aprīlī noslēdzas ES-AK nākotnes attiecību līgumu provizoriskās piemērošanas termiņš, par kura pagarināšanu puses vienojās februārī. Paredzams, ka aprīļa beigās Eiropas Parlaments balsos par līgumu ratificēšanu. Ņemot vērā AK vienpusējo rīcību, atkāpjoties no tās uzņemtajām starptautiskajām saistībām, Eiropas Parlaments ir ieņēmis nogaidošu pozīciju un gaida EK vērtējumu par AK sagatavoto plānu Īrijas/ Ziemeļīrijas protokola pilnīgai ieviešanai.

**Latvijas nostāja:**

* Latvija uzskata, ka vienpusēji soļi kavē Izstāšanās līgumā un ES-AK Tirdzniecības un sadarbības līgumā noteikto saistību veiksmīgu izpildi, kā arī neveicina savstarpējo uzticēšanos.
* Visi jautājumi saistībā ar ES-AK līgumu īstenošanu jārisina kopīgi un līgumos paredzētajās pārvaldības struktūrās.

*Ir spēkā Latvijas Republikas Nacionālā pozīcija Nr. 1 “Par Eiropas Savienības un Lielbritānijas un Ziemeļīrijas Apvienotās Karalistes vienošanos par nākotnes attiecībām”, kas apstiprināta Ministru Kabinetā 2020. gada 28. decembrī.*

1. **Konference par Eiropas nākotni**

Prezidentūra sniegs jaunāko informāciju par Konferences par Eiropas nākotni gatavošanu.

Š.g. 10. martā tika parakstīta kopīgā ES institūciju deklarācija, kas nosaka Konferences vadības formātu, kā arī vispārīgu pārskatu par Konferences funkcijām un plānojumu. Oficiālais Konferences atklāšanas pasākums paredzēts Eiropas dienā 9. maijā Strasbūrā.

Martā un aprīlī notikušas jau divas valdes sanāksmes, kurās tika apstiprinātas valdes darba metodes, diskutēts par Konferences plenārsesiju sastāvu, turpinājās sagatavošanās konferences uzsākšanai 9. maijā, un tika apstiprināta Eiropas Komisijas izstrādātā digitālā daudzvalodu platforma, kuras darbību plānots uzsākt 19. aprīlī.

Konferences digitālā platforma nodrošinās plašas līdzdalības iespējas, jo plānota kā pamata vietne Konferences organizēšanas procesā, īpaši tāpēc, ka joprojām nav zināms, kādus pasākumus varēs organizēt klātienē COVID-19 noteikto ierobežojumu dēļ.

Pateicoties šai daudzvalodu digitālajai platformai, iedzīvotājiem no visas Eiropas būs iespēja paust savu viedokli par tēmām, kuras viņi uzskata par svarīgām ES nākotnei. Tas ļaus iedzīvotājiem pirmo reizi izvirzīt savas idejas ES līmenī.

Ar īpašu mehānismu tiks identificētas aktuālākās iedzīvotāju ierosinātās tēmas. Apkopotā informācija kalpos par pamatu diskusijām plenārsesijās. Platforma būs pieejama visiem. Tajā varēs piedāvāt, atbalstīt un komentēt idejas, meklēt pasākumus un tajos piedalīties, atrast informāciju par notikušo, kā arī atrast ziņojumus. Platforma arī sniegs informāciju par Konferences struktūru un darbu, kā arī nodrošinās resursus pasākumu organizatoriem, tostarp pasākumu katalogu, ar kura palīdzību viņi varēs popularizēt savas iniciatīvas vietējā, reģionālā, valsts un Eiropas līmenī.

Konferences digitālās platformas saturs kalpos par pamatu analītiskam darbam, tādēļ būtisks visu dalībvalstu pienesums, Konferences platformā ievietojot arī nacionālā līmeņa pasākumus.

**Latvijas nostāja:**

* ES līmeņa pasākumos jānodrošina institucionālais, dalībvalstu, kā arī dzimuma un vecuma līdzsvars. Jānodrošina ES pilsoniskās sabiedrības un nacionālo parlamentu pārstāvība, kā arī jāizmanto digitālie risinājumi.

*Ir spēkā Latvijas Republikas Nacionālā pozīcija Nr. 1 “Par Konferenci par Eiropas nākotni”, kas apstiprināta Ministru kabinetā 2020. gada 21. janvārī.*

1. **Ikgadējais ziņojums par tiesiskumu dalībvalstīs – dalībvalstu uzklausīšana**

Sanāksmē plānota otrā uzklausīšana par tiesiskuma situāciju piecās dalībvalstīs: Vācijā, Īrijā, Grieķijā, Spānijā un Francijā. Diskusija balstīsies uz 2020. gada 30. septembrī publicēto Eiropas Komisijas pirmo ikgadējo ziņojumu par tiesiskuma situāciju dalībvalstīs. Ziņojuma sagatavošanā savu ieguldījumu devušas visas dalībvalstis un EK veiktā analīze balstīta uz vienotu metodoloģiju visās dalībvalstīs.

Diskusiju gaita būs līdzīga kā iepriekšējā dalībvalstu uzklausīšanā: īss Komisijas paziņojums par katras izskatāmās valsts izvērtējumu, pēc Komisijas paziņojuma sekos katras izskatāmās valsts prezentācija. Jautājumu sadaļa plānota īsa, vairāk kā dialogs, dalīšanās pieredzē un paraugpraksē. Secinājumi netiek plānoti.

Paralēli ir uzsākta otrā Komisijas tiesiskuma ziņojuma sagatavošana. 2021. gada ziņojumu Komisija paredz publicēt š.g. jūlijā. Tas būs pamatā Latvijas uzklausīšanai rudenī Slovēnijas prezidentūras laikā. Metodoloģija ir tāda pati, kā iepriekš: dalībvalstis tiks vērtētas četrās sadaļās:

1) tiesu sistēma;

2) korupcijas apkarošanas regulējumi;

3) plašsaziņas līdzekļu plurālisms un brīvība;

4) citi ar institucionālā līdzsvara nodrošināšanu saistīti jautājumi.

Svarīgākie elementi Vācijas, Īrijas, Grieķijas, Spānijas un Francijas 2020. gada Komisijas ziņojumā par tiesiskuma situāciju ES dalībvalstīs:

**Vācija**

Komisija uzskata, ka Vācijas tiesu sistēmas iezīmes nosaka valsts federālā struktūra un svarīgā federālo zemju (Länder) loma tiesvedībā. Tiek uzskatīts, ka tiesu neatkarības līmenis ir augsts. Nesen sākušās diskusijas par garantijām prokuroru neatkarībai. Vācijas tiesu sistēma lielākoties darbojas efektīvi, lai gan daži kopējā snieguma rādītāji ir pasliktinājušies. Īpaši centieni tiek veltīti tālākai tiesu sistēmas digitalizācijai, kas ļautu uzlabot tās efektivitāti un kvalitāti. 2019. gadā starp federālo līmeni un federālajām zemēm noslēgtais Tiesiskuma pakts nodrošinās papildu finansējumu tiesu sistēmai un 2000 jaunu amata vietu tiesnešiem un prokuroriem līdz 2021. gada beigām. Tas ir būtiski arī saistībā ar to, ka nākamajos gados pensionēsies lielāks skaits tiesnešu un prokuroru.

Tiesiskais un institucionālais pretkorupcijas regulējums lielā mērā ir izveidots, par represīvu pretkorupcijas politiku īstenošanu un kriminālvajāšanu atbildīgas ir federālās zemes. Attiecībā uz lobēšanu pašlaik nav pienākuma reģistrēt kontaktus ar federālā parlamenta deputātiem un federālās valdības locekļiem, taču tiek apsvērtas reformas šajā jomā. Trauksmes cēlēju aizsardzība Vācijā paļaujas uz uzņēmumos integrētu sistēmu, kas ļauj cilvēkiem izmantot vēl vienu ziņošanas kanālu papildus institucionālajam.

Vācijā ir labi izstrādāts regulējums plašsaziņas līdzekļu brīvībai un plurālismam, tas lielākoties ir federālo zemju kompetencē. Četrpadsmit plašsaziņas līdzekļu regulatīvās iestādes ir valsts aģentūras ar juridiskām garantijām to neatkarībai no politiskas un komerciālas iejaukšanās. Plašsaziņas līdzekļu īpašumtiesību pārredzamība ir augsta, un pastāv garantijas, lai novērstu politisku iejaukšanos plašsaziņas līdzekļu darbībā. Konstitūcija un sekundārie tiesību akti skaidri garantē žurnālistu tiesības aizsargāt savu avotu konfidencialitāti un regulē tiesības piekļūt informācijai. Pēdējos gados ir radušās zināmas bažas par uzbrukumu žurnālistiem skaita pieaugumu.

Līdzsvara un atsvara sistēma ir labi izstrādāta. Likumdošanas procesa kvalitāti sekmē ietekmes novērtējuma sistēma un ieinteresēto personu iesaistīšana. Atbilstības konstitūcijai pārbaude notiek gan federālā, gan federālo zemju līmenī. Pastāv pilsoniskās sabiedrības līdzdalības sistēma un politika, kas veicina iedzīvotāju piekļuvi informācijai. Pilsoniskās sabiedrības organizācijas Vācijā var brīvi darboties.

**Īrija**

Komisija atzīmē, ka svarīgas Īrijas tiesu sistēmas reformas tika veiktas 2019. gadā vai tiek gatavotas. Lai arī sabiedrības priekšstatā tiesu sistēmas neatkarības līmenis jau ir augsts, turpinās darbs, lai veicinātu tiesu sistēmas neatkarību no izpildvaras un likumdevējvaras. Tiesu sistēmas digitalizācija un resursi, tostarp tiesnešu skaits, joprojām ir problemātiski aspekti.

Īrija ir veikusi vairākas reformas, lai stiprinātu korupcijas apkarošanu, jo īpaši ar 2018. gada Krimināltiesību likumu (korupcijas nodarījumi). Krimināltiesību likumā ir ietverti vairāki nodarījumi saistībā ar korupciju. Attiecībā uz Īrijas tiesību aktiem par neslavas celšanu pastāv bažas saistībā ar preses spēju atklāt korupciju. Pašlaik tiek veikta Īrijas pretkorupcijas regulējuma visaptveroša pārskatīšana, kā arī tiek pabeigta tiesību aktu par neslavas celšanu pārskatīšana.

Attiecībā uz plašsaziņas līdzekļu plurālismu politiskās kultūras ietvaros darbojas konstitucionālās garantijas un stabilas regulatīvās struktūras, kuras ļauj izvairīties no iejaukšanās plašsaziņas līdzekļu redakcionālajā saturā un novērš interešu konfliktus plašsaziņas līdzekļu īpašumtiesību jomā. Plašsaziņas līdzekļu regulators veica pasākumus, lai ik gadu atjauninātu un publicētu informāciju par plašsaziņas līdzekļu īpašniekiem. Vārda brīvība un tiesības piekļūt oficiālai informācijai ir vispāratzīti principi. Ar neslavas celšanu saistīto lietu biežums un augstās izmaksas rada bažas.

Līdzsvara un atsvara sistēmas jomā pastāv noteikta prakse attiecībā uz tiesību aktu projektu apspriešanu valdībā un parlamentā un uz *ex-ante* ietekmes novērtējumiem. Tāpat ir izstrādāta arī tādu parlamentāriešu ierosināto tiesību aktu pārbaude, kuri nokļūst līdz noteiktam likumdošanas procesa posmam. Neatkarīgā Īrijas Cilvēktiesību un līdztiesības komisija ir labi sagatavota savu pienākumu veikšanai. Pilsoniskās sabiedrības organizāciju telpa Īrijā kopumā ir uzskatāma par atvērtu, tomēr pilsoniskās sabiedrības organizācijas ir paudušas bažas par ierobežojumiem attiecībā uz pilsoniskās sabiedrības darbībām saistībā ar Vēlēšanu likuma pašreizējās interpretācijas ietekmi, saskaņā ar kuru tiek piemēroti pilsoniskās sabiedrības organizāciju finansēšanas iespēju ierobežojumi.

**Grieķija**

Komisija atzīmē, ka Grieķija ir pieņēmusi ievērojamu skaitu tiesu sistēmas reformu, kas tika uzsāktas trīs ekonomikas korekciju programmu kontekstā. Tomēr īstenošanas rezultāti rāda neviennozīmīgu ainu un tiesu sistēma turpina saskarties ar grūtībām kvalitātes un efektivitātes jomā. Centieni nodrošināt uzsākto reformu iedarbīgu īstenošanu un tālāks progress tiesu sistēmu digitalizācijā ir īpaši svarīgi konkrētu rezultātu sasniegšanai.

Pēdējo gadu laikā Grieķija ir uzsākusi plašu pretkorupcijas reformu klāstu un turpina īstenot visaptverošu valsts pretkorupcijas plānu. Tiek īstenoti centieni racionalizēt iestāžu sistēmu un uzlabot koordināciju starp dažādajām aģentūrām un iestādēm, kuru uzdevums ir cīņa ar korupciju. Ir izveidots moderns tiesiskais regulējums aktīvu deklarāciju un politisko partiju finansēšanas jomā, bet īstenošanā vēl aizvien novērojamas nepilnības. Lobēšana Grieķijā vēl aizvien lielākoties netiek regulēta, un trauksmes cēlēju aizsardzības regulējums nav pilnīgs.

Konstitūcija aizsargā vārda brīvību un tiesības piekļūt publiskā sektora informācijai. Ir izveidotas struktūras, kas nodrošina plašsaziņas līdzekļu plurālismu un preses tiesības. Tomēr vēl aizvien ir jautājumi par tādu noteikumu iedarbīgumu, kuru mērķis ir nodrošināt plašsaziņas līdzekļu īpašumtiesību pārredzamību. Būtiskākās problēmas ir saistītas ar nepietiekamiem mehānismiem žurnālistikas prakses profesionālo standartu ievērošanas nodrošināšanai un žurnālistu nestabilajiem darba apstākļiem, kas cita starpā radušies ekonomikas un finanšu krīzes rezultātā.

Līdzsvara un atsvara sistēma Grieķijā praksē saskārusies ar zināmām problēmām. Jo īpaši jāmin tiesību aktu pieņemšanas process, kas pēdējo gadu laikā izjutis ievērojamu spiedienu; lielākoties tas ir saistīts ar ekonomikas un finanšu krīzes radītajām sekām. Pamattiesības un konstitucionālās tiesības tiek aizsargātas ar tiesu un neatkarīgu iestāžu palīdzību. Attiecībā uz pilsonisko sabiedrību Grieķijā nepastāv specifisks veicinošs satvars, un dažas pilsoniskās sabiedrības organizācijas, kuras darbojas migrācijas jomā, ir paudušas bažas, ka ir sašaurinājusies pilsoniskā telpa darbībai uz vietas.

**Spānija**

Komisijas vērtējumā Spānijas tiesu sistēma saskaras ar problēmām saistībā ar tās efektivitāti un arvien ilgākiem tiesvedības procesiem. Lai risinātu šo jautājumu, tiek gatavots jauns Kriminālprocesa kodekss, kura mērķis ir paātrināt kriminālprocesu, kā arī likumprojekts par procesuālajiem un tehnoloģiskajiem pasākumiem. Tiek diskutēts arī par attiecībām starp ģenerālprokuroru un izpildvaru, jo īpaši ģenerālprokurora iecelšanas kārtību un pilnvaru termiņu.

Pēdējos gados Spānija ir nostiprinājusi pretkorupcijas regulējumu gan no preventīvā, gan no represīvā aspekta. Lai gan Spānijai nav visaptverošas korupcijas apkarošanas stratēģijas, 2019. gada februārī pieņemtās Valsts stratēģijas pret smagu un organizētu noziedzību mērķis ir uzlabot izmeklēšanas spējas un piekļuvi finanšu datu bāzēm, kā arī uzlabot aģentūru savstarpējo sadarbību. 2019. gada aprīlī tika pieņemts jauns ētikas kodekss parlamenta deputātiem, ar ko izveidots Parlamentārais interešu konfliktu birojs šī ētikas kodeksa ievērošanas pārraudzībai.

Konstitūcija nosaka tiesības uz vārda brīvību un plašsaziņas līdzekļu brīvību, kā arī tiesības uz informāciju. Lai gan televīzijas un radio nozarē ir noteiktas stingrākas īpašumtiesību pārredzamības prasības, tās neattiecas uz drukāto plašsaziņas līdzekļu nozari. Uzņēmumu reģistrā pieejamā informācija ir tāda pati kā par citu veidu uzņēmumiem Spānijā, un tā ir plašai sabiedrībai grūti saprotama. Tika izteiktas bažas par jauniem tiesību aktiem par sabiedrības drošību, jo tie, iespējams, ierobežo informācijas brīvību un vārda brīvību.

Tiesību aktu pieņemšanas process paredz pārredzamības garantijas un ieinteresēto personu iesaistīšanu, jo īpaši sabiedrisko apspriešanu veidā. Joprojām tiek ieviesta pārredzamības sistēma, un visiem Spānijas reģioniem tagad ir savs tiesiskais regulējums šajā jomā. Valdības likumdošanas iniciatīvu un tās tiesības izdot likumus kontrolē parlaments un Konstitucionālā tiesa. Ombudam ir plašas pilnvaras, kuras tas var īstenot, aizstāvot pilsoņu tiesības. Valdība ir izstrādājusi atvērtās pārvaldības politiku ar mērķi vēl vairāk iesaistīt iedzīvotājus valsts politikas veidošanā.

**Francija**

Nesen pieņemtas vairākas iniciatīvas ar mērķi uzlabot Francijas tiesu sistēmas neatkarību, kvalitāti un efektivitāti, kā arī attiecībā uz tiesu sistēmas digitalizāciju un resursiem.

Francija pēdējo gadu laikā ir stiprinājusi savu publiskajā un privātajā sektorā vērojamās korupcijas novēršanas un apkarošanas iestāžu sistēmu. Ir ieviestas jaunas, specializētas korupcijas apkarošanas iestādes, piemēram, Pārredzamas sabiedriskās dzīves augstā iestāde un Francijas Korupcijas apkarošanas aģentūra. Ar likumu ieviesta arī visaptveroša sistēma trauksmes cēlēju aizsardzībai. Aktīvu deklarāciju sistēma ietver detalizētu informāciju par iepriekšējām un pašreizējām darbībām un interesēm, un to publicē atvērto datu formātā. Valsts finanšu prokurora birojs ir panācis labus rezultātus notiesāšanas nodrošināšanā augsta līmeņa korupcijas un publisku līdzekļu piesavināšanās lietās.

Francijā pastāv vispāratzīts tiesiskais regulējums un iestāžu sistēma, kas atbalsta plašsaziņas līdzekļu plurālismu. Audiovizuālo plašsaziņas līdzekļu regulators ir neatkarīgs un rūpīgi uzrauga plašsaziņas līdzekļu tirgu. Plašsaziņas līdzekļu īpašumtiesību pārredzamības noteikumi nodrošina to, ka sabiedrībai tiek nodrošināta pieeja informācijai par plašsaziņas līdzekļu īpašumtiesībām. Redakcionālā neatkarība ir ārkārtīgi aizsargāta, taču liela daļa šīs aizsardzības attiecas tikai uz līgum-žurnālistiem. Turklāt pēdējo gadu laikā aizvien biežāk tiešsaistē un bezsaistē vērojami žurnālistiem izteikti draudi, tai skaitā fiziski uzbrukumi.

Tiesību aktu pieņemšana ietver ietekmes novērtējumus un biežas apspriedes ar ieinteresētajām personām, un Valsts padome veicina tiesību aktu kvalitātes nodrošināšanu. Iniciatīvā, kas nesen pieņemta iedzīvotāju sanāksmē, tiek aplūkots inovatīvs veids, kā iesaistīt iedzīvotājus likumdošanā.

**Latvijas nostāja:**

* Latvija atbalsta tiesiskuma stiprināšanu, tai skaitā Komisijas ikgadējā ziņojuma par tiesiskuma situāciju ES dalībvalstīs gatavošanu.
* Ziņojums ir labs pamats konstruktīvām un atklātām diskusijām par tiesiskuma situāciju visās ES dalībvalstīs.

*Ir spēkā Latvijas Republikas Nacionālā pozīcija Nr. 1 “Par Eiropas Komisijas 2021. gada darba programmu”, kas apstiprināta Ministru Kabinetā 2020. gada 10. novembrī*

1. **ES koordinācija COVID-19 ierobežošanā**

Notiks dalībvalstu diskusija par ES koordināciju COVID-19 ierobežošanā. Plānots, ka sanāksmē dalībvalstīm tiks sniegta informācija par aktuālo situāciju (*state of play*). Sagaidāms, ka sanāksmes ietvaros dalībvalstis varētu uzrunāt tām nozīmīgus aspektus Covid-19 koordinācijas kontekstā.

Šobrīd dažādos formātos turpinās diskusijas par vairākiem Covid-19 koordinācijas elementiem, t.sk. vakcīnām, vakcināciju un vakcīnu ražošanas kapacitātes ES palielināšanu, priekšlikumu Digitālam zaļam sertifikātam un citiem jautājumiem.

**Latvijas nostāja**

* Latvija atbalsta ciešu dalībvalstu koordināciju un labās prakses apmaiņu Covid-19 pandēmijas ierobežošanai, t.sk. attiecībā uz vakcīnām un vakcināciju, vienlaikus saglabājot elastību nacionālo pasākumu īstenošanai.
* Veselības ministrija izstrādā un plāno iesniegt izskatīšanai Ministru kabinetā Latvijas Republikas pozīciju Nr.1 par Priekšlikumu Eiropas Parlamenta un Padomes Regulai par sadarbspējīgu vakcinācijas, testēšanas un pārslimošanas sertifikātu izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā (digitālais zaļais sertifikāts) un Priekšlikumu Eiropas Parlamenta un Padomes Regulai par sadarbspējīgu vakcinācijas, testēšanas un pārslimošanas sertifikātu izdošanas, verifikācijas un akceptēšanas satvaru nolūkā trešo valstu pilsoņiem, kuri rezidē vai legāli uzturas dalībvalstu teritorijās Covid-19 pandēmijas laikā (digitālais zaļais sertifikāts)
1. **Paplašināšanās un Stabilizācijas asociācijas process**

Pēc atsevišķu ES dalībvalstu lūguma ziņot par pašreizējo stāvokli, Prezidentūra plāno informēt ministrus par aktuālo situāciju paplašināšanās jomā.

Šobrīd ES pievienošanās sarunas notiek ar kandidātvalstīm Melnkalni un Serbiju. 2020. gada 25. martā ES padome pieņēma lēmumu par pievienošanās sarunu sākšanu ar kandidātvalstīm Albāniju un Ziemeļmaķedoniju. 2019. gada 29. maijā Eiropas Komisija ir sagatavojusi atzinumu (*Avis*) par potenciālās kandidātvalsts Bosnijas un Hercegovinas pieteikumu dalībai ES, norādot veicamos uzdevumus ES kandidātvalsts statusa iegūšanai. Ar potenciālo kandidātvalsti Kosovu turpinās sadarbība Stabilizācijas un asociācijas nolīguma ietvaros.

Turpmāk Paplašināšanās un Stabilizācijas asociācijas procesa ietvaros Portugāles prezidentūras laikā aktuāli būs šādi jautājumi: Albānijas un Ziemeļmaķedonijas sarunu ietvaru apstiprināšana un formāla pievienošanās sarunu sākšanai, rīkojot pirmās Starpvaldību konferences; sarunu turpināšana ar Serbiju un Melnkalni un to pielāgošana uzlabotajai paplašināšanās metodei; Komisijas *Avis* noteikto 14 reformu uzdevumu ieviešana Bosnijā un Hercegovinā; Belgradas – Prištinas dialoga turpināšana, lai panāktu juridiski saistošu vienošanos par Serbijas un Kosovas attiecību normalizāciju; diskusija par vīzu liberalizāciju Kosovai.

**Latvijas nostāja**:

* Latvija turpina atbalstīt ES paplašināšanās procesu, ņemot vērā individuālu pieeju un dalības ES kritēriju izpildi.

*Ir spēkā Latvijas Republikas Nacionālā pozīcija Nr. 13 “Par ES paplašināšanos un stabilizācijas un asociācijas procesu”, kas apstiprināta Ministru Kabinetā 2020. gada 3. novembrī.*

**2. Latvijas delegācija ES Vispārējo lietu padomes 2021. gada 20. aprīļa sanāksmē**

Delegācijas vadītāja: Zanda Kalniņa-Lukaševica, Ārlietu ministrijas parlamentārā sekretāre;

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Māra Šteinberga, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andris Pelšs

G. Ērgle-Lāce, 67015966

gunta.ergle-lace@mfa.gov.lv